Diari Oficial de la Generalitat Valenciana


Sumari del DOGV 815, del 02-05-1988 (1988/811015)

DECRET 54/1988, de 25 d'abril, del Consell de la Generalitat Valenciana, pel qual es reestructura i regula el Complex Educatiu de Cheste.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1988/04/25/54/dof/vci/html**

### Dades del document

Número de DOGV
:   815

Data del DOGV
:   02-05-1988

Secció del DOGV
:   DISPOSICIONS GENERALS

Número del document
:   1988/811015


Data del document
:   25-04-1988

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 54/1988, de 25 d'abril, del Consell de la Generalitat Valenciana, pel qual es reestructura i regula el Complex Educatiu de Cheste.  
Per Decret 205/1985, de 23 de desembre, del Consell de la Generalitat Valenciana, es va transformar el Centre d'Ensenyaments Integrats de Cheste en un Complex Educatiu format per diversos Centres docents públics dedicats a impartir diferents modalitats, graus i nivells d'ensenyament amb autonomia en els aspectes acadèmics i amb dependència funcional de la Gerència del Complex en els aspectes econòmics i administratius i en la prestació dels serveis complementaris a la funció educativa.  
L?experiència assumida des de l'aprovació obliga, per exigències del propi funcionament i per a una major adequació al nou model d'organització dels Centres docents, configurat pel Decret 12/1986, de 10 de febrer, del Consell de la Generalitat Valenciana, pel qual s'aprova el Reglament dels òrgans de govern dels Centres públics d'Educació General Bàsica, Batxillerat i Formació Professional de la Comunitat Valenciana, a disposar una nova organització d'aquest Complex Educatiu.  
D'altra banda, la creació del nou Institut Valencià d'Educació Física per Decret 146/1986, de 24 de novembre, dins de l?estructura del Centre d'Ensenyaments Integrats de Cheste, ha suposat una modificació d'aquesta que aconsella la seua remodelació.  
Per tot això, segons que estableix l'article 35 de l?Estatut d'Autonomia de la Comunitat Valenciana, a proposta del Conseller de Cultura, Educació i Ciència i amb la deliberació prèvia del Consell de la Generalitat Valenciana, en la sessió del dia de 25 d'abril de 1988,  
DECRETE:  
1. Disposicions generals  
Article primer  
Un. El Complex Educatiu de Cheste està constituït pels  
Centres docents i els serveis, les instal·lacions i les dependències comunes als Centres i a les unitats a què fa referència l'article segon d'aquest Decret.  
Dos. El Complex Educatiu dependrà orgànicament de la Conselleria de Cultura, Educació i Ciència a través del Servei Territorial de Cultura i Educació de València.  
Tres. El Complex Educatiu de Cheste, al marge de les assignacions de plantilla i de pressuposts de cada Centre, disposarà d'assignacions pressupostàries i de personal per als serveis comuns del Complex.  
Article segon  
El Complex Educatiu de Cheste el formaran:  
a) La Gerència del Complex.  
b) Cinc Centres docents de nivell no universitari.  
c) El Centre Residencial.  
d) L'Escola Universitària de Formació del Professorat d'EGB adscrita a la Universitat de València.  
e) L'Institut Valencià d'Educació Física.  
f) Els Centres docents i les unitats que s'hi podran establir en el futur.  
Article tercer  
Són funcions del Complex Educatiu de Cheste:  
1. La impartició dels ensenyaments de Batxillerat, Curs  
d'Orientació Universitària, Formació Professional i ensenyaments universitaris, i les que s'hi puguen establir en el futur.  
2. L'educació permanent d'adults.  
Article quart  
L'admissió de l'alumnat en els Centres docents del Complex Educatiu es regirà per la normativa general d'admissió d'alumnes en els Centres públics.  
No obstant aixà, l'admissió de l'alumnat per a places becades, totalment o parcialment, es resoldrà mitjançant convocatòria pública i s'ajustarà al que reglamentàriament es determinarà. En tot cas, els alumnes becats tindran prioritat d'admissió.  
Article cinqué  
El personal de les Escales Docents d'Ensenyaments Integrats amb destinació definitiva en la data de la publicació d'aquest Decret en el Complex Educatiu de Cheste, serà adscrit, segons que determinarà la Conselleria de Cultura, Educació i Ciència, en algun dels Centres a què fa referència l?article segon, atenent a l'antiguitat, la titulació, la idoneïtat, els mèrits i les preferències dels professors, i les necessitats dels Centres. El professorat de l?Institut Valencià de Educació Física serà objecte d'una convocatòria específica i singular.  
Article sisé  
Tot el personal no docent amb destinació en el Complex Educatiu de Cheste restarà adscrit en algun dels Centres vists en l'article segon del Decret o en les Unitats d'Administració i Serveis del Complex Educatiu.  
II. Organs de govern del Complex Educatiu  
Article seté  
Un. La direcció en l?organització general del Complex Educatiu correspon al Gerent, i aquest tindrà una categoria assimilable a la de Cap de Servei.  
Dos. El Gerent del Complex estarà assistit en les seues funcions per la Comisió de Coordinació i estarà constituïda per:  
- El Director de cada un dels Centres docents.  
- El Director del Centre Residencial.  
- L'Administrador del Complex Educatiu.  
Tres. Correspon al Gerent del Complex:  
a) Ostentar-ne la representació oficial.  
b) Dirigir i coordinar els serveis, les instal·lacions i l?ús dels espais, els edificis i les construccions d'ús comú del Complex.  
c) Dirigir i coordinar les activitats generals del Complex i comuns als diferents Centres docents, sense perjudici de les competències dels òrgans de Govern d'aquests.  
d) Coordinar l'activitat econòmica i administrativa dels serveis i dels recursos comuns, així com l'adequada gestió i la racionalització del presupost de despeses generals.  
e) L'exercici de les altres funcions i responsabilitats atribuïdes reglamentàriament per la Conselleria de Cultura, Educació i Ciència.  
Article vuité  
Un. La Gerència disposarà d'una Secretaria i d'una Unitat d'Administració i Serveis, que es regularan reglamentàriament.  
Dos. L'Administrador serà el responsable, sota la immediata dependència del Gerent, de la gestió de l'administració i dels serveis comuns del Complex.  
Tres. Correspon a l'Administrador trametre els assumptes referits a l'administració del Complex Educatiu.  
III. Dels centres docents de nivell no universitari  
Article nové  
Un. Els cinc Centres docents de nivell no universitari, s'identificaran amb les lletres A, B, C, D i E i dependran funcionalment de la Direcció General de Centres i Promoció Educativa.  
Dos. En els Centres A, B, C i D es durà terme el pla d'estudis de Batxillerat i COU; l'estructura organitzativa serà la dels Instituts de Batxillerat, i se'ls aplicarà la reglamentació pròpia d'aquest tipus de Centres docents, llevat de les disposicions que regulen la provisió de places, mentre no es produesca la integració dels cossos docents prevista en la Llei 30/1984, del 2 d'agost.  
Tres. En el Centre E es farà el pla d'estudis de Formació  
Professional en les rames, les professions i les especialitats que estiguen autoritzades i les que es puguen autoritzar en el futur.  
Aquest Centre tindrà l'estructura organitzativa d'un Institut Politècnic de Formació Professional, i se li podrà aplicar la reglamentació pròpia dels Instituts Politècnics, tret de les disposicions que regulen la provisió de places de professorat al·ludides en el punt anterior.  
Quatre. Pel que fa a la composició i a les funcions dels òrgans de Govern d'aquests Centres, així com al procediment d'elecció i a la constitució dels Consells Escolars, hom s'ajustarà al que disposa el Decret 12/1986, de 10 de febrer, del Consell de la Generalitat Valenciana.  
IV. Del Centre Residencial  
Article deu  
El Centre Residencial del Complex Educatiu, de caràcter formatiu i convivencial, està per a atendre i orientar personalment els alumnes que hi resideixen, i dependrà funcionalment de la Direcció General de Centres i Promoció Educativa.  
Les funcions i els òrgans de govern d'aquest seran regulats reglamentàriament.  
V. Dels Centres d'ensenyament superior  
Article onze  
Un. L'Escola Universitària de Formació del Professorat d'EGB adscrita a la Universitat de València, dependrà funcionalment de la Conselleria de Cultura, Educació i Ciència, a través de la Direcció General d'Ensenyaments Universitaris i Investigació.  
Dos. L'Institut Valencià d'Educació Física es regirà pels seus Estatuts i dependrà funcionalment de la Conselleria de Cultura, Educació i Ciència, a través de la Direcció General d'Esports.  
DISPOSICIONS TRANSITORIES  
Primera  
Els ensenyaments d'Educació General Bàsica s'extingiran en acabar el curs 1987-1988.  
Segona  
Mentre no es desplegue el que preveu l'article cinqué d'aquest Decret, es mantindrà l'adscripció provisional del professorat als Centres docents establerts de forma reglamentària.  
Els Centres docents actualment existents continuaran les activitats fins que es determine reglamentàriament la constitució dels Centres establerts en l'article nové d'aquesta disposició, moment en que quedaran extingits.  
Tercera  
Els Consells Escolars dels diferents Centres docents del Complex Educatiu completaran llur composició segons que estableix el Decret 12/1986, de 10 de febrer, del Consell de la Generalitat Valenciana.  
DISPOSICIO DEROGATORIA  
Queda derogat el Decret 205/1985, de 23 de desembre, del Consell de la Generalitat Valenciana i totes les disposicions d'igual o d'inferior rang que s'oposen al que estableix el present Decret.  
DISPOSICIONS FINALS  
Primera  
La Conselleria de Cultura, Educació i Ciència és facultada per al desplegament i l?execució del que disposa aquest Decret.  
Segona  
Aquest Decret entrarà en vigor l?endemà de la publicació en el Diari Oficial de la Generalitat Valenciana.  
València, 25 d'abril de 1988.  
El President de la Generalitat,  
JOAN LERMA I BLASCO  
El Conseller de Cultura, Educació i Ciència,   
CEBRIA CISCAR I CASABAN


Còpia Permalink ELI